[pic] | KOMISIJA EVROPSKIH SKUPNOSTI |

Bruselj, 11.10.2007

COM(2007) 600 konč.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

(predložila Komisija)

OBRAZLOŽITVENI MEMORANDUM

Medinstitucionalni sporazum z dne 17. maja 2006[1] omogoča uporabo sredstev Evropskega sklada za prilagoditev globalizaciji na podlagi mehanizma prilagodljivosti do letne zgornje meje 500 milijonov EUR poleg ustreznih razdelkov finančnega okvira. Pogoji upravičenosti za črpanje sredstev iz Sklada so podrobno navedeni v Uredbi (ES) št. 1927/2006[2] Evropskega parlamenta in Sveta.

Službe Komisije so temeljito proučile obe vlogi, ki sta ju predložili Nemčija in Finska, v skladu z Uredbo (ES) št. 1927/2006 ter zlasti členi 2, 3, 4, 5 in 6 Uredbe.

Povzetek najpomembnejših elementov ocene:

Zadeva ESPG/2007/03/DE/BENQ

1. Vlogo so nemški organi predložili Komisiji 27. junij 2007. Temelji na posebnih merilih za pomoč iz člena 2(a) Uredbe (ES) št. 1927/2006 in je bila predložena v roku 10 tednov iz člena 5 Uredbe.

2. Vloga se nanaša na presežne delavce v dveh nemških hčerinskih družbah družbe BenQ, in sicer BenQ Mobile GmbH&Co OHG (proizvodnja mobilnih telefonov) ter Inservio GmbH (zagotavljanje servisnih storitev za mobilne telefone Siemens in BenQ). V njej je prikazano, da so bili v štirimesečnem referenčnem obdobju (od 22. decembra 2006 do 21. aprila 2007) odpuščeni skupaj 3 303 presežni delavci, od katerih jih je bilo 2 828 iz družbe BenQ Mobile GmbH&Co OHG in 475 iz družbe Inservio GmbH. Do odpuščanja presežnih delavcev je prišlo, ker je družba BenQ ustavila vso finančno podporo svojima dvema nemškima hčerinskima družbama, kar je povzročilo njuno insolventnost.

3. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah. Pri proizvajalcih mobilnih telefonov se kaže splošna usmeritev k selitvi proizvodnje v Azijo, zlasti na Kitajsko. Glavni razlogi za to selitev na Kitajsko so predvsem precejšnje prednosti pri proizvodnih stroških, pa tudi bližina tehnoloških partnerjev in močno povečevanje lokalnega povpraševanja. V vlogi je navedeno, da znašajo stroški sestavljanja za mobilni telefon pri proizvodnji v državah z visokimi plačami, kot je na primer Nemčija, približno 8 do 10 EUR na enoto, na Kitajskem pa so ti stroški okoli 1,50 EUR na telefon. Po ocenah se bo med letoma 2005 in 2008 svetovno povpraševanje po mobilnih telefonih povečalo za 9 %; v istem obdobju je to povečanje ocenjeno na okrog 5 % v Evropi in 13 % na Kitajskem.

4. Med letoma 2001 in 2006 se je svetovna proizvodnja mobilnih telefonov povečala s 400 milijonov na 991 milijonov enot. Leta 2001 je proizvodnja na Kitajskem dosegla 80 milijonov enot ali 20 % svetovne proizvodnje. Leta 2006 je bilo na Kitajskem proizvedenih 450 milijonov enot ali 45 % svetovne proizvodnje. Leta 2002 je bilo izvoženih 46 % kitajske proizvodnje mobilnih telefonov, leta 2006 pa je delež izvoza narasel na 75 %, tj. 340 milijonov enot od proizvedenih 450 milijonov.

5. Preden je družba BenQ zaprla svoje proizvodne obrate v Nemčiji, je bila njena proizvodna zmogljivost (v številu proizvedenih enot telefonov) razporejena na naslednji način: Kitajska 30 milijonov, Tajvan 5 milijonov, Brazilija 15 milijonov in Nemčija 15 milijonov enot. Izkoriščenost proizvodne zmogljivosti je bila na Kitajskem 75-odstotna, v Tajvanu 40-odstotna, v Braziliji 45-odstotna in v Nemčiji 60-odstotna. Družba BenQ je napovedala svojo odločitev, da bo prenesla proizvodnjo iz Nemčije v svoje proizvodne obrate na Kitajskem, v Tajvanu in Braziliji. Iz podatkov, ki jih je predložila korporacija BenQ[3], je usmeritev v selitev proizvodnje razvidna tudi pri številkah o zaposlenih: leta 2003 se je 31 % zaposlenih nahajalo v Evropi (EU-27 in nekdanji Sovjetski zvezi) in 15 % na Kitajskem, leta 2006 pa je število zaposlenih v Evropi padlo na 24 %, na Kitajskem pa se je povečalo na 18 %.

6. Kar zadeva izpolnjevanje meril iz člena 6 Uredbe (ES) št. 1927/2006, je Nemčija predložila naslednje podatke: Nemčija je potrdila, da finančni prispevek iz ESPG ne nadomešča ukrepov, za katere so odgovorne družbe na podlagi nacionalne zakonodaje ali kolektivnih sporazumov. V Nemčiji morajo podjetja sprejeti socialni načrt za omilitev negativnega gospodarskega učinka, ki bi ga sprememba delovanja podjetja lahko imela na delavce. Vendar ta obveznost ne velja za nova podjetja prva štiri leta po njihovi ustanovitvi. V tem položaju sta obe nemški hčerinski družbi družbe BenQ. Za primere prestrukturiranja obstajajo po nemškem delovnem pravu instrumenti za prehod, kot so prehodne družbe (Transfergesellschaft), da bi se zagotovila strukturirana podpora presežnim delavcem pri iskanju nove zaposlitve. Vendar ne obstaja pravna obveznost za ustanovitev prehodne družbe. Da bi se prikazalo dopolnjevanje z ukrepi, sprejetimi na nacionalni ali lokalni ravni, sta v vlogi ločeno obravnavana dopolnilni sveženj ESPG ter prvotni sveženj aktivnih ukrepov na trgu dela, ki jih financirajo v glavnem nacionalni organi in družba Siemens AG. Ključni element tega prvotnega svežnja je bila ustanovitev prehodne družbe, ki bi delovala eno leto od 1. januarja do 31. decembra 2007. Nemčija je potrdila, da ukrepi, financirani iz ESPG, ne bodo dobili pomoči iz drugih finančnih instrumentov Skupnosti.

Zaradi zgoraj navedenih razlogov se predlaga, da se sprejme vloga ESPG/2007/03/DE/BENQ, ki jo je predložila Nemčija v zvezi z odpuščanjem presežnih delavcev zaradi insolventnosti dveh hčerinskih družb družbe BenQ, ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na lokalno gospodarstvo. Predlagan je bil usklajen sveženj prilagojenih storitev v znesku 25 532 300 EUR, od česar zaprošeni prispevek ESPG znaša 12 766 150 EUR.

Zadeva ESPG/2007/04/FI/PERLOS

1. Vlogo so finski organi predložili Komisiji 18. julija 2007. Temelji na posebnih merilih za pomoč iz člena 2(c) Uredbe (ES) št. 1927/2006 v zvezi z majhnimi trgi dela in je bila predložena v roku 10 tednov iz člena 5 Uredbe.

2. V vlogi je prikazano, da je bilo v družbi Perlos v referenčnem obdobju (od 7. marca 2007 do 6. julija 2007) odpuščenih skupaj 899 presežnih delavcev, poleg tega pa je bilo pri podizvajalcih in subjektih, ki sledijo družbi Perlos v proizvodni verigi, odpuščenih dodatnih 9 presežnih delavcev, kar pomeni, da je bilo zaradi zapiranja tovarn družbe Perlos odpuščenih skupaj 908 presežnih delavcev. Družba Perlos je med 10. in 31. julijem odpustila še 7 delavcev, ki so prav tako upravičeni do ukrepov, ki naj bi se izvedli. Odpuščanje presežnih delavcev je povzročila odločitev družbe Perlos, da opusti proizvodne dejavnosti na Finskem ter do septembra 2007 zapre svoji dve tovarni v krajih Joensuu in Kontiolahti v severni Kareliji.

3. Analiza povezav med odpuščanjem presežnih delavcev in velikimi strukturnimi spremembami v svetovnih trgovinskih tokovih temelji na naslednjih informacijah. Pri proizvajalcih mobilnih telefonov se kaže splošna usmeritev k selitvi proizvodnje v Azijo, zlasti na Kitajsko. Glavni razlogi za to selitev na Kitajsko so predvsem precejšnje prednosti pri proizvodnih stroških, pa tudi bližina tehnoloških partnerjev in močno povečevanje lokalnega povpraševanja. Ključni dejavnik, ki je odločil v prid selitve, je hitrost proizvodnega cikla. Od dobaviteljev v industriji mobilnih telefonov se zdaj pričakuje, da bodo naročila izpolnili v dveh urah, tj. po načelu proizvodnje ravno ob pravem času (Just In Time – JIT), da bi se s tem prihranili stroški skladiščenja in omogočili takojšen odziv na povpraševanje na trgu. Zaradi tega je treba proizvodne obrate preseliti v neposredno bližino velikih znamk. S tem se zmanjšajo tudi stroški prevoza, kar je še zlasti pomembno za novo generacijo poceni mobilnih telefonov. Po ocenah se bo med letoma 2005 in 2008 svetovno povpraševanje po mobilnih telefonih povečalo za 9 %; v istem obdobju je to povečanje ocenjeno na okrog 5 % v Evropi in 13 % na Kitajskem.

4. Med letoma 2001 in 2006 se je svetovna proizvodnja mobilnih telefonov povečala s 400 milijonov na 991 milijonov enot. Leta 2001 je proizvodnja na Kitajskem dosegla 80 milijonov enot ali 20 % svetovne proizvodnje. Leta 2006 je bilo na Kitajskem proizvedenih 450 milijonov enot ali 45 % svetovne proizvodnje. Leta 2002 je bilo izvoženih 46 % kitajske proizvodnje mobilnih telefonov, leta 2006 pa je delež izvoza narasel na 75 %, tj. 340 milijonov enot od proizvedenih 450 milijonov.

5. Preden je družba Perlos zaprla svoji tovarni na Finskem, je bilo njeno osebje (vključno z začasnimi delavci) razporejeno na naslednji način: v EU 4 207 delavcev (na Finskem, Švedskem in Madžarskem, vključno s 1 105 začasnimi delavci), v Aziji 7 612 delavcev (v glavnem na Kitajskem in v Indiji, vključno s 4 605 začasnimi delavci), v Severni in Južni Ameriki pa 1 125 delavcev (v glavnem v Braziliji in Mehiki, vključno s 5 začasnimi delavci). Ob koncu leta 2006 je bilo v družbi Perlos na Finskem zaposlenih 1 600 ljudi (nobenih začasnih delavcev).

Kar zadeva razporeditev tovarn, so tiste na Finskem v prvem četrtletju leta 2007 po kvadratnih metrih še vedno pomenile 26 % skupnih tovarniških prostorov družbe Perlos, medtem ko jih je bilo v istem obdobju na Kitajskem imela 41 %, v Indiji pa nič; to se je korenito spremenilo v drugi polovici leta 2007, ko na Finskem ni bilo več nobenih tovarniških prostorov, delež tistih na Kitajskem se je povečal na 58 %, prvič pa se je med državami s tovarniškimi prostori pojavila tudi Indija, in sicer je njen delež znašal 12 %.

6. Kar zadeva izpolnjevanje meril iz člena 6 Uredbe (ES) št. 1927/2006, je Finska predložila naslednje podatke: Finska je med drugim potrdila, da finančni prispevek iz ESPG ne nadomešča ukrepov, za katere so odgovorne družbe na podlagi nacionalne zakonodaje ali kolektivnih sporazumov. Ti se nanašajo zlasti na obveznosti, ki jih imajo delodajalci, zaposleni in zavod za zaposlovanje v okviru modela dejavnosti za zagotovljeno pomoč pri menjavi delovnega mesta. Finski organi so predložili dokaze, da ti ukrepi pomenijo pomoč za posamezne delavce in se ne uporabljajo za prestrukturiranje družb ali sektorjev. Finska je poleg tega potrdila, da upravičeni ukrepi iz točk 15 do 17 Sporočila (SEC(2007) 1228) ne prejemajo pomoči iz drugih finančnih instrumentov Skupnosti. Finska je navedla tudi regionalen projekt, ki se financira iz ESS, imenovan „Most med obdobji poklicnega življenja“, ki zagotavlja drugačno pomoč od predlagane podpore ESPG, a se z njo dopolnjuje. Ta projekt se izvaja v Severni Kareliji od 1. oktobra 2006. Njegov namen je vzpostaviti model dejavnosti za spopadanje z izzivi, ki jih ustvari odpust z delovnega mesta, pripraviti vodič, v katerem bi bile zbrane informacije v zvezi z odpustom, in poiskati podporne ukrepe za dopolnitev ukrepov, ki jih omogoča model za zagotovljeno pomoč pri menjavi delovnega mesta.

Zaradi zgoraj navedenih razlogov se predlaga, da se sprejme vloga ESPG/2007/04/FI/PERLOS, ki jo je predložila Finska v zvezi z odpuščanjem 915 presežnih delavcev zaradi zapiranja obratov družbe Perlos in njenih podizvajalcev v Severni Kareliji, ker so bili zagotovljeni dokazi, da je to odpuščanje presežnih delavcev posledica velikih strukturnih sprememb v svetovnih trgovinskih tokovih, ki so privedle do hudih gospodarskih motenj, kar vpliva na lokalno gospodarstvo. Predlagan je bil usklajen sveženj prilagojenih storitev v znesku 4 057 075 EUR, od česar zaprošeni prispevek ESPG znaša 2 028 538 EUR.

Financiranje

Skupni letni proračun, ki je na voljo Evropskemu skladu za prilagoditev globalizaciji, znaša 500 milijonov EUR. V letu 2007 je bilo 3 816 280 EUR že namenjenih za dve prejšnji vlogi, zato je na voljo še 496 183 720 EUR.

Dodelitev sredstev, ki jo predlaga Komisija v okviru Sklada, temelji na podatkih, ki sta jih predložili vložnici.

Na podlagi obeh vlog za podporo iz Sklada, ki sta ju vložili Nemčija in Finska ter navajata, da je bila industrija mobilnih telefonov prizadeta zaradi odpuščanja presežnih delavcev v družbah BenQ in Perlos, skupna ocena usklajenih svežnjev prilagojenih storitev, predvidenih za financiranje, znaša:

Prilagojene storitve, predvidene za financiranje (v EUR) |

Nemčija: BenQ 03/2007 | 12 766 150 |

Finska: Perlos 04/2007 | 2 028 538 |

Skupaj | 14 794 688 |

Po proučitvi teh vlog[4] in ob upoštevanju največjega možnega zneska nepovratnih sredstev iz Sklada, pa tudi možnosti za prerazporeditev odobritev, Komisija predlaga uporabo sredstev Evropskega sklada za prilagoditev globalizaciji v skupnem znesku 14 794 688 EUR , ki se dodeli v okviru razdelka 1a finančnega okvira.

Po dodelitvi tega zneska podpore bo ostalo na voljo več kot 25 % sredstev Evropskega sklada za prilagoditev globalizaciji za dodelitev v zadnjih štirih mesecih leta, kakor zahteva člen 12(6) Uredbe št. 1927/2006.

Komisija bo predložila zahtevek prerazporeditve za vnos posebnih odobritev za prevzem obveznosti in odobritev plačil v proračun za leto 2007, kakor zahteva točka 28 Medinstitucionalnega sporazuma z dne 17. maja 2006.

Predlog

SKLEP EVROPSKEGA PARLAMENTA IN SVETA

o uporabi sredstev Evropskega sklada za prilagoditev globalizaciji

EVROPSKI PARLAMENT IN SVET EVROPSKE UNIJE STA –

ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju[5] in zlasti točke 28 Sporazuma,

ob upoštevanju Uredbe (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji[6] in zlasti člena 12(3) Uredbe,

ob upoštevanju predloga Komisije[7],

ob upoštevanju naslednjega:

(1) Evropski sklad za prilagoditev globalizaciji (v nadaljnjem besedilu „Sklad“) je bil ustanovljen za zagotavljanje dodatne podpore delavcem, ki so jih prizadele posledice večjih strukturnih sprememb v svetovnih trgovinskih tokovih, da se jim pomaga pri njihovi ponovni vključitvi v trg dela.

(2) Medinstitucionalni sporazum z dne 17. maja 2006 omogoča uporabo sredstev Sklada do letne zgornje meje v višini 500 milijonov EUR.

(3) Nemčija in Finska sta predložili vlogi za uporabo sredstev Sklada v zvezi z dvema primeroma odpuščanja presežnih delavcev v sektorju mobilnih telefonov, natančneje za delavce, ki sta jih odpustili družbi BenQ in Perlos. Vlogi izpolnjujeta zahteve za določitev finančnega prispevka, kakor je določeno v členu 10 Uredbe (ES) št. 1927/2006.

(4) Zato je treba uporabiti sredstva Sklada, da se zagotovi finančni prispevek za obe vlogi –

SKLENILA:

Člen 1

V okviru splošnega proračuna Evropske unije za proračunsko leto 2007 se iz Evropskega sklada za prilagoditev globalizaciji uporabi vsota 14 794 688 EUR v odobritvah za prevzem obveznosti in odobritvah plačil.

Člen 2

Ta sklep se objavi v Uradnem listu Evropske unije .

V Bruslju,

Za Evropski parlament Za Svet

Predsednik Predsednik

[1] UL C 139, 14.6.2006, str. 1.

[2] UL L 406, 30.12.2006, str. 1.

[3] Podatki o družbi BenQ: http://benqu.com/page/?pageld=5.

[4] Sporočilo Komisiji o vlogi za uporabo sredstev Evropskega sklada za prilagoditev globalizaciji, ki jo je predložila Nemčija v zadevi BenQ (SEC(2007) 1142), in Sporočilo Komisiji o vlogi za uporabo sredstev Evropskega sklada za prilagoditev globalizaciji, ki jo je predložila Finska v zadevi Perlos (SEC(2007) 1228), v katerih je opisano, kako je Komisija vlogi analizirala.

[5] UL C 139, 14.6.2006, str. 1.

[6] UL L 406, 30.12.2006, str. 1.

[7] UL C […], […], str.[…].